Driiin, driiin… il telefon al sune, une, dôs, trê voltis, ma a son lis siet di matine, e je domenie, pussibil che nancje vuê no si podedi stâ cuiet.
Uff, tocje jevâ sù dal jet cui voi ancjemò sierâts, a scûr te cjamare, o voi a palpon, finalmentri lu cjati, i rispuint, e je mê fie, la plui viele, Federica: “Pronto… come mai mi sveistu a chê ore chi, ce sucedie?”
di chê altre bande dal fîl: “Pai, no rivi a durmî, e je plui di une ore che une çore e bat sul barcon, le mandi vie, e torne e vie cussì, ce puedio fâ?”.
o stoi cidin un moment intant che o pensi.“Un moment che mi meti alc e o ven sù a Rivignan, ma il Fiore isal a durmî? Nol puedial viodi lui da la çore?”.
Mi rispuint un tic fastidiade: “Al è lât a pescjâ trute, vuê e je la viertidure de pescje”.
Ancjemò intorgulît: “O rivi”.
Une bussade a la femine che nancje no à sintût il telefon, o partìs cence nancje lavâmi la muse.
Rivât a Rivignan, o suni il campanel, o alci i voi al cîl, vele la çore dute sburide che e svole.
Infin si vierç la puarte, o fâs lis scjalis in doi salts e o rivi in cusine.
Mê fie cun in man une scove e vose: “Pai, viodile…chê brute bestie, mi cjale cun chei voi neris come il diaul, mi fâs pôre!”
Le cjalie mi sbrisse di ridi, i vierç i barcons e la çore di sburide e plui svelte e jentre in cusine, mê fie e tache a sberlâ, e fâs plui pôre jê che la çore.
Svole di ca, svole di là e ce fasie? E bute i voi parsore la stue dulà che e jere une guantiere cun cueste, luianie e polente vanzade la sere prime.
Si poie e e somee che e ridi, mi cjale e e tache a becâ ta la guantiere, viodile e môf la code come il cjan.
A chest pont, jo e mê fie si butìn sul sofà, le cjali e i dîs: “Met sù une gote di cafè intant che la çore e finìs di mangjâ”.
Jê e tache a ridi e si invie a preparâ il meretât cafè.
di Emanuele Franzo
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn